Ba amogetse pego ya kgaoganyo ya madi
Makhanselara a kgaolo ya Bokone Botlhaba a amogetse pego ya kakanyetso ya kgaoganyo ya madi a ditiro tsa khansele ya ngwaga wa 2016/2017. Makhanselara a amogetse pego eo mo phuthegong e e faphegileng ya khansele kgwedi eno e le lesome le borobabobedi, morago ga pego e ba neng ba e fiwa ke modulasetilo wa komiti ya madi ya khansele, Rre Israel Samu. E rile a lekodisa makhanselara, Rre Samu, yo gape e leng mokhanselara wa kgaolwana ya Kalakamati, a tlhalosa fa kakanyetso ya kgaoganyo ya madi e supa fa khansele e tlhoka P133, 961, 450. go ka kgaoganngwa le maphata otlhe a khansele. Mokhanselara Samu o ne a re le fa go ntse jalo, go nnile le phokotsego ya 2 per cent mo ngwageng wa madi wa 2016/2017 fa go tshwantshanngwa le ngwaga o o fetileng ka jaana khansele e ne e tlhoka P136, 348,660, go diragatsa ditiro tsa khansele. A re go mo maruding a bone e le makhanselara le ba-na le seabe ba bangwe go netefatsa gore ba dirisa se ba nang le sone go leka go dira ditiro tsa khansele. Mokhanselara Samu o ne a gakolola ba-na le seabe botlhe go dirisa madi ka kelelelo, a re gape ba tshwanetse ba itse fa kgaoganyo eo ya madi a khansele e sa ame setlhopha sengwe sa batho, mme e le ya kgaolo ya Bokone Botlhaba ka bophara. Mo kgaoganong ya madi ka maphata a khansele, maphata mangwe a tlaa iponela koketsego, fa a mangwe a tlaa bona phokotso ya madi, e le go ya ka mabaka a a farologaneng. Mokhanselara Samu o ne a tlhalosa fa lengwe la maphata a a okeleditsweng madi e le la tlhokomelo tikologo le botsogo jwa batho ka jaana le tlaa tlhoka P8,110,340 fa go tshwantshanngwa le P6 933 340 wa ngwaga o o fetileng. A re lephata leo le okeleditswe madi ka jaana khansele e tsere tshwetso ya go oketsa dituelo tsa ba ba hirelwang go tsaya matlakala ka dikotsikara mo metseng mengwe ya kgaolo, go tswa kwa go P750 go ya kwa go P800 kgwedi le kgwedi.  Le fa go ntse jalo, mokhanselara wa kgaolwana ya Ramokgwebana, Rre Phikisani Makgetho o ne a re keletso ya gagwe ke gore ba nne ba fiwa pego eo, ya kakanyetso ya kgaogano ya madi a khansele nako e sale teng, a re seo se ka ba fa sebaka sa go e sekaseka mo go tseneletseng. 